C 125/464
ET
Euroopa Liidu Teataja
5.4.2023
Neljapäev, 15. september 2022
B. arvestades, et nagu selgub ELi lepingu artiklist 49, milles on ette nähtud iga Euroopa riigi võimalus esitada liidu liikmeks astumise avaldus, koondab liit endasse riike, kes vabalt ja vabatahtlikult jagavad ELi lepingu artiklis 2 nimetatud ühiseid väärtusi, austavad neid ja kohustuvad neid edendama, ning liidu õigus tugineb seega põhieeldusele, et iga liikmesriik jagab kõikide teiste liikmesriikidega – ja ühtlasi tunnistab, et teised liikmesriigid jagavad ka temaga – neidsamu väärtusi (5);
C. arvestades, et see põhieeldus tähendab ja põhjendab liikmesriikidevahelist vastastikust usaldust nende väärtuste tunnustamisel ja seega neid elluviiva ELi õiguse järgimisel (6);
D. arvestades, et ELi lepingu artiklis 2 sisalduvate väärtuste järgimine liikmesriigi poolt on eeltingimus selleks, et kasutada kõiki õigusi, mis tulenevad aluslepingute kohaldamisest selle liikmesriigi suhtes; arvestades, et ELi põhiväärtuste mis tahes rikkumine liikmesriikide valitsuste poolt tähendab paratamatult rünnakut kodanike isikliku vabaduse, poliitiliste ja sotsiaalsete õiguste ning jõukuse ja heaolu vastu; arvestades, et Ungari on nõustunud ELi lepingu artiklis 2 sätestatud väärtustega;
E. arvestades, et ELi lepingu artikli 4 lõikes 3 sätestatud lojaalse koostöö põhimõte paneb liidule ja liikmesriikidele kohustuse abistada üksteist täielikus vastastikuses austuses aluslepingutest tulenevate ülesannete täitmisel ning paneb liikmesriikidele kohustuse kasutada kõiki asjakohaseid üld- või erimeetmeid, et tagada aluslepingutest või liidu institutsioonide õigusaktidest tulenevate kohustuste täitmine;
F. arvestades, et ELi lepingu artikkel 19 täpsustab ELi lepingu artiklis 2 sätestatud õigusriigi väärtust, teeb liikmesriikide kohtutele ja Euroopa Kohtule ülesandeks tagada liidu õiguse täielik kohaldamine kõikides liikmesriikides ning kohtulik kaitse, mis õigussubjektidele sellest õigusest tuleneb (7);
G. arvestades, et ilmne oht, et mõni liikmesriik rikub oluliselt ELi lepingu artiklis 2 osutatud väärtusi, ei puuduta üksnes liikmesriiki, kus oht realiseerub, vaid mõjutab ka teisi liikmesriike, nendevahelist usaldust, liidu olemust ja selle kodanike põhiõigusi, mis tulenevad liidu õigusest;
H. arvestades, et ELi lepingu artikli 7 kohaldamisala ei piirdu aluslepingutest tulenevate kohustustega, nagu on sätestatud Euroopa Liidu toimimise lepingu artiklis 258, ning arvestades, et liit võib hinnata, kas on olemas selge oht, et liikmesriikide pädevusse kuuluvates valdkondades rikutakse oluliselt ühiseid väärtusi;
I. arvestades, et mitme aasta jooksul ei ole Ungari olukorda piisavalt käsitletud ja palju probleeme on veel lahendamata ning vahepeal on esile kerkinud palju uusi küsimusi, millel on negatiivne mõju liidu kuvandile ning liidu mõjususele ja usaldusväärsusele põhiõiguste, inimõiguste ja demokraatia kaitsmisel kogu maailmas, mis näitab vajadust tegeleda nendega liidu kooskõlastatud meetmete abil;
J. arvestades, et pärast kodanikuvabaduste, justiits- ja siseasjade komisjoni ajutise delegatsiooni 29. septembrist 1. oktoobrini 2021 toimunud lähetust Ungarisse Budapesti tunneb enamik delegatsiooni liikmeid endiselt tõsist muret demokraatia, õigusriigi ja põhiõiguste pärast riigis; arvestades, et delegatsioon on jõudnud järeldusele, et olukord ei ole alates 2018. aastast paranenud, vaid hoopis halvemaks läinud;
K. arvestades, et Ungari valitsus eirab ELi õiguse ülimuslikkuse põhimõtet, nagu see on sätestatud Euroopa Kohtu praktikas, kuid kui soovib esitada olemasolevate Euroopa õigusaktide kohta hagisid, pöördub selleks Euroopa Kohtu poole;
L. arvestades, et Ungari parlament võttis 19. juulil 2022 vastu resolutsiooni, milles nõutakse Euroopa Parlamendi volituste piiramist ja Euroopa Parlamendi liikmete ametisse nimetamist, mitte valimist;
(5) (6) (7)
24. juuni 2019. aasta kohtuotsus Euroopa Komisjon vs. Poola Vabariik, C-619/18, ECLI:EU:C:2019:531, punkt 42.
Euroopa Kohtu 18. detsembri 2014. aasta arvamus ELi toimimise lepingu artikli 218 lõike 11 alusel, 2/13, ECLI:EU:C:2014:2454, punkt 168.
Kohtuotsus, 27. veebruar 2018, Associação Sindical dos Juízes Portugueses vs.
Tribunal de Contas, C-64/16, ECLI:EU:C:2018:117, punkt 32.